
VENDIM

Nr. 383, datë 28.12.2023

MBI NJË NDRYSHIM NË VENDIMIN E BORDIT TË ERE-s NR. 218, DATË 20.12.2019 “MBI LICENCIMIN E SHOQËRISË ‘HEC ARSTI’ SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC ‘ARSTI’ ME KAPACITET TË INSTALUAR 3130 kw”

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 53, pika 2, të ligjit nr. 44/2015, “Kodi i Procedurave Administrative të Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 28.12.2023, mbasi shqyrtoi relacionin me nr. 1838/6 prot., datë 22.12.2023, të përgatitur nga Drejtoria e Licencimit, Autorizimeve dhe Mbikëqyrjes “Mbi një ndryshim në vendimin e Bordit të ERE-s nr. 218, datë 20.12.2019 ‘Mbi licencimin e shoqërisë ‘HEC Arsti’ sh.p.k., në veprimtarinë e prodhimit të energjisë elektrike nga HEC ‘Arsti” me kapacitet të instaluar 3130 kw’”,
konstatoi se:

- Bordi i ERE-s, me vendimin nr. 218, datë 20.12.2019, ka vendosur të licencojë shoqërinë HEC “Arsti” sh.p.k., në veprimtarinë e prodhimit të energjisë elektrike nga HEC “Arsti”, me kapacitet të instaluar 3130 kw, për një afat 30 vjeçar, me kushtin që të depozitojë në ERE lejen e përdorimit të burimit ujor sipërfaqësor të rinovuar në përfundim të afatit të saj, në datën 13.8.2023.

- ERE, me shkresën nr. 1838 prot., datë 23.6.2023 i kujtoi shoqërisë HEC “Arsti” sh.p.k. detyrimin për plotësimin e kushtit të vendosur në pikën 2 të vendimit të Bordit nr. 218/2019, për depozitimin e lejes së përdorimit të burimit ujor sipërfaqësor të rinovuar brenda datës 13.8.2023.

- Shoqëria nuk ka kthyer përgjigje për rinovimin e kësaj leje, pas përfundimit të afatit të vlefshmërisë së lejes. Nga ERE u kontrolluan regjistrat e lejeve dhe licencave të përditësuar nga AMBU-ja, nga e cila rezultonte se nuk ishte bërë rinovimi i kësaj lejeje.

- Për sa më sipër, u vlerësua të vijohej korrespodenca me AMBU-në për t’u informuar nëse shoqëria ka aplikuar dhe çfarë statusi mban aplikimi, po ashtu të vijohet korrespodenca me shoqërinë HEC “Arsti” sh.p.k. për të sqaruar situatën mbi vonesat e mos depozitimit të lejes brenda afatit të vlefshmërisë.

- ERE, me shkresën nr. 2200 prot., datë 26.9.2023, iu drejtua AMBU-së në lidhje me statusin e aplikimit për rinovimin e lejes së përdorimit të burimit ujor sipërfaqësor për shoqërinë HEC “Arsti” sh.p.k., AMBU-ja me shkresën e protokolluar në ERE me nr. 2200/1 prot., datë 5.10.2023 ka informuar se aplikimi i bërë nga shoqëria HEC “Arsti” sh.p.k., është në fazën e trajtimit të propozimit nga AMBU-ja për miratim, nga Këshilli i Basenit Ujor Drin-Bunë.

- Për sa më sipër u vlerësua mbajtja e një seance dëgjimore me qëllim sqarimin e çështjes. ERE me shkresën me nr. 1838/3 prot., datë 16.11.2023 njoftoi shoqërinë për zhvillimin e seancës dëgjimore me qëllim marrjen e një përgjigje shteruese nga ana e shoqërisë në lidhje me vonesat për depozitimin e kësaj lejeje.

- Në seancë morën pjesë përfaqësues nga shoqëria HEC “Arsti” sh.p.k., të cilët sqaruan se kanë aplikuar për rinovimin e lejes për përdorimin e burimit ujor sipërfaqësor brenda afateve procedurale, gjithashtu u konfirmua se janë bërë me dije për procedurat e fundit administrative për marrjen e lejes së rinovuar. 

- Për sa më sipër u la detyrë që shoqëria të depozitojë në ERE çdo dokument që vërteton komunikimet me AMBU-në dhe vonesat e rinovimit të lejes, ose nëse tashmë kjo është ezauruar dhe jemi në fazën e tërheqjes së lejes së zbardhur, kjo e fundit të depozitohet pa vonesë  në ERE. 

- Në vijim të seancës dëgjimore shoqëria me shkresën e protokolluar në ERE me nr. 1839/5 prot., datë 1.12.2023, depozitoi vendimin e Këshillit të Basenit Ujor Drin–Bunë nr. 29, datë 9.11.2023, me anë të të cilit është vendosur për saktësimin e koordinatave dhe miratimin e rinovimit të lejes nr. 370 prot., datë 15.8.2018 HEC “Arsti” të shoqërisë HEC “Arsti” sh.p.k., lejen për përdorim burimi ujor sipërfaqësor nr. 419, datë 10.11.2023, për prodhim hidroenergjie nga HEC “Arsti”. Në këtë leje përcaktohet, se periudha e vlefshmërisë së saj është sipas kontratës së koncesionit, deri më datë 24.5.2051.
- Me depozitimin e lejes së përdorimit të burimit ujor me afat koncesionar si më sipër, rezulton se shoqëria ka plotësuar kushtin e vendosur në pikën 2 të vendimit të Bordit nr. 218/2019, e ndryshuar, ndaj si e tillë kjo pikë vlerësohet të shfuqizohet. 

- Subjekti do të informojë ERE-n sa i takon detyrimeve të përcaktuara në  pikën 3 të vendimit të Bordit nr. 218/2019: 3. Ky vendim është objekt rishikimi nëse shoqëria HEC “Arsti” sh.p.k. depoziton në ERE kontratën e ndryshuar të koncesionit me Ministrinë e Infrastrukturës dhe Energjisë, për reflektimin e parametrave hidroenergjitikë dhe ndryshimit të programit të punimeve dhe fuqisë së instaluar sipas projektit të zbatimit. 

- Në nenin 53, pika 2, të ligjit nr. 44/2015, “Kodi i Procedurave Administrative i Republikës së Shqipërisë”, parashikohet se: përveçse kur parashikohet ndryshe në këtë Kod, nëse ligji ose aktet nënligjore nuk parashikojnë një afat të caktuar për kryerjen e një veprimi procedural, organi publik që kryen procedurën cakton me vendim të veçantë një afat të arsyeshëm, sipas çështjes konkrete dhe në përputhje me parimin e ushtrimit të ligjshëm të diskrecionit.
Për gjithë sa më sipër, Bordi i ERE-s

VENDOSI:

1. Pika 2 e vendimit të Bordit të ERE-s nr. 218, datë 20.12.2019, shfuqizohet.
2. Pika 3 e vendimit nr. 218, datë 20.12.2029, bëhet pika 2 e vendimit të Bordit të ERE-s nr. 218/2019.
3. Drejtoria e Licencimit, Autorizimeve dhe Mbikëqyrjes të njoftojë shoqërinë HEC “Arsti” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETARE NЁ  DETYRЁ 

Erjola Sadushi


